A bonyhádi református tanító panasza az egyházközség ellen fizetése miatt

1812. június 10.

Tekéntetes Nemes Vármegye.

Alább írt a Bonyhádi Reformata Községet 22 Esztendeig, mint Rector[[1]](#footnote-2) szolgáltam, a Község engemet már avval is nagyon megkárosított, mivel vénségemben a Szolgálatbul kitett, ezen felül pedig a Község Nékem 15 forintok helett a múlt Télen, 3 öt forintos Bankócédulát adott, én a Fölséges Királyi Pátensnek[[2]](#footnote-3) értelme szerént, azon 3 öt forintos Bankócédulákat nem többé, hanem 3 jó forintban elvenni akartam, arra a Curátorok[[3]](#footnote-4) azt felelték, csak vegyem el a pénzt, ha ezután még rá kölletik fizetni, ők mindenkoron kész fizetők lesznek. - Most pedig, ámbár az akkoron tőlem elhúzott 12 forintokat Váltócédulában már sokszor kértem, semmiképpen megfizetni nem akarnak, ezen kívül a Kertben egy Méhest magam költségemen csináltattam, sem annak az árát megfizetni nem akarnak, sem pedig másnak eladni nem engedik.

Annak okáért, mély alázatossággal esedezem a Tettes[[4]](#footnote-5) Nemes Vármegye kegyes színe előtt, méltóztassék a Bonyhádi Reformata Községet a megfizetésre kénszerittetni, és Nékem kegyesen megengedni, hogy a Község kertjében lévő Méhesemet, melyet magam csináltattam, eladhassam. Nagy alázatossággal maradok.

A Tettes Nemes Vegyének[[5]](#footnote-6)

Sig Bonyhád, d:10a. Junii 1812[[6]](#footnote-7)

legkisebb Szolgája

Bálint Péter

volt Református Mester[[7]](#footnote-8) Bonyhádon

Jelzet: Magyar Nemzeti Levéltár Tolna Megyei Levéltára IV.1.b. Tolna Vármegye Nemesi Közgyűlésének iratai - Közgyűlési iratok No. 3:117/1812. Eredeti.

Megjegyzés: A bonyhádi református egyház Bálint Péter elmaradt bérét kifizette.

1. tanító [↑](#footnote-ref-2)
2. rendelet [↑](#footnote-ref-3)
3. egyházi elöljáró, gondnok [↑](#footnote-ref-4)
4. Tettes: Tekintetes [↑](#footnote-ref-5)
5. Tettes Nemes Vegyének: Tekintetes Nemes Vármegyének [↑](#footnote-ref-6)
6. Sig Bonyhád, d:10a. Junii 1812: Kelt Bonyhád, 1812. június 10. napján [↑](#footnote-ref-7)
7. tanító [↑](#footnote-ref-8)